ประธานรัฐสภา กระชับความสัมพันธ์สภาจีนในโอกาสครบ 100 ปี พรรคคอมมิวนิสต์จีน
นายชวน หลีกภัย ประธานรัฐสภา ประชุมหารือร่วมกับนายหลี่ จ้านซู ประธานสภาประชาชนแห่งชาติสาธารณรัฐประชาชนจีน ผ่านสื่ออิเล็กทรอนิกส์ ในโอกาสครบรอบ 100 ปี การก่อตั้งพรรคคอมมิวนิสต์ สาธารณรัฐประชาชนจีนและกระชับความสัมพันธ์ระหว่างรัฐสภาไทยกับสภาประชาชนแห่งชาติสาธารณรัฐประชาชนจีน โดยประธานรัฐสภาไทย ขอให้จีนพิจารณาผลักดัน 2 เรื่องคือ การให้นักศึกษาไทยได้กลับไปศึกษาต่อที่จีน หากสถานการณ์โรคโควิด-19 คลี่คลายแล้วและการอนุญาตให้สายการบินไทยกลับไปทำการบินเชิงพาณิชย์ในจีนได้อีกครั้งตามหลักต่างตอบแทน และหวังว่าจะมีโอกาสพบปะกับผู้นำจีนเมื่อโอกาสเอื้ออำนวยต่อไป พร้อมขอบคุณจีนที่บริจาควัคซีน หน้ากากอนามัยและอุปกรณ์ทางการแพทย์ช่วยเหลือไทยในยามวิกฤตโควิด-19ขณะที่ ประธานสภาประชาชนแห่งชาติ สาธารณรัฐประชาชนจีน ได้ย้ำถึงความสัมพันธ์ในโอกาสครบรอบ 46 ปี ไทย - จีน ซึ่งได้ดำเนินมาอย่างแน่นแฟ้น ภายใต้การนำของผู้นำทั้ง 2 ประเทศและเชื่อว่าไทยจะสามารถเอาชนะปัญหาโรคโควิด-19 ได้อย่างแน่นอน